b"\n_START_ARTICLE_\nNeil Robertson\n_START_SECTION_\n\xc3\x8enceputul carierei\n_START_PARAGRAPH_\nRobertson a \xc3\xaenceput s\xc4\x83 joace snooker la v\xc3\xa2rsta de 14 ani c\xc3\xa2nd a devenit cel mai t\xc3\xa2n\xc4\x83r juc\xc4\x83tor australian care s\xc4\x83 realizeze un break de peste 100 de puncte \xc3\xaentr-un turneu australian cu puncte. \xc8\x98i-a \xc3\xaenceput cariera profesional\xc4\x83 \xc3\xaen sezonul 1998/1999. Atunci, \xc3\xaen v\xc3\xa2rst\xc4\x83 de 17 ani, a ajuns \xc3\xaen a treia rund\xc4\x83 de calific\xc4\x83ri pentru Campionatul Mondial din 1999._NEWLINE_\xc3\x8en iulie 2003 Robertson a c\xc3\xa2\xc8\x99tigat Campionatul Mondial de Snooker sub 21 de ani \xc3\xaen Noua Zeeland\xc4\x83. \xc3\x8en 2003 a c\xc3\xa2\xc8\x99tigat campania de calificare pentru Masters-ul 2004 dar a pierdut \xc3\xaen primul tur \xc3\xaen fa\xc8\x9ba lui Jimmy White cu scorul de 2-6._NEWLINE_\xc3\x8en sezonul 2004/2005 a ajuns \xc3\xaen Top 32 \xc3\xaen clasamentul mondial ajung\xc3\xa2nd \xc3\xaen fazele finale la 6 din 8 turnee, de\xc8\x99i a trebuit s\xc4\x83 joace cel pu\xc8\x9bin dou\xc4\x83 jocuri de calificare pentru fiecare. S-a calificat \xc3\xaen fazele finale ale Campionatului Mondial din 2005 dar a pierdut \xc3\xaen primul tur \xc3\xaen fa\xc8\x9ba lui Stephen Hendry cu scorul de 7-10._NEWLINE_\xc3\x8en sezonul 2005/2006 a continuat s\xc4\x83 progreseze, ajung\xc3\xa2nd \xc3\xaen Top 16 \xc3\xaen clasamentul mondial la finalul sezonului. \xc3\x8en acel sezon s-a calificat \xc3\xaen patru sferturi de final\xc4\x83, inclusiv la Campionatul Mondial unde a revenit de la 8-12 la 12-12 dar a pierdut \xc3\xaen fa\xc8\x9ba lui Graeme Dott, cel care avea s\xc4\x83 c\xc3\xa2\xc8\x99tige titlul mondial.\n_START_SECTION_\nPrimul turneu cu puncte\n_START_PARAGRAPH_\nPrima sa lovitur\xc4\x83 a venit \xc3\xaen sezonul 2006/2007. Atunci s-a calificat \xc3\xaen sferturile de final\xc4\x83 ale Marelui Premiu unde l-a \xc3\xaenvins pe Ronnie O'Sullivan cu scorul de 5-1. Astfel s-a calificat \xc3\xaen semifinale, devenind al patrulea juc\xc4\x83tor australian care s\xc4\x83 realizeze aceast\xc4\x83 performan\xc8\x9b\xc4\x83 \xc3\xaentr-un turneu cu puncte. \xc3\x8en semifinale l-a \xc3\xaenvins pe Alan McManus cu scorul de 6-2 \xc8\x99i a ajuns \xc3\xaen prima sa final\xc4\x83 unde l-a \xc3\xaent\xc3\xa2lnit pe Jamie Cope, pe care l-a \xc3\xaenvins cu scorul de 9-5 pentru a c\xc3\xa2\xc8\x99tiga primul s\xc4\x83u turneu cu puncte._NEWLINE_Robertson a fost eliminat repede at\xc3\xa2t la Campionatul Regatului Unit c\xc3\xa2t \xc8\x99i la Masters dar a reu\xc8\x99it s\xc4\x83 se califice \xc3\xaen fazele finale ale Openului Galez. L-a \xc3\xaenvins pe Stephen Hendry cu scorul de 5-3, realiz\xc3\xa2nd un break de 141 de puncte \xc3\xaen ultimul joc. Dup\xc4\x83 aceasta l-a \xc3\xaenvins pe Ronnie O'Sullivan \xc3\xaen sferturi cu scorul de 5-4. \xc3\x8en semifinale l-a eliminat pe Steve Davis cu scorul de 6-3 \xc8\x99i l-a \xc3\xaenvins \xc8\x99i pe finalistul Andrew Higginson cu scorul de 9-8 pentru a c\xc3\xa2\xc8\x99tiga titlul._NEWLINE_A ajuns \xc3\xaen runda a doua la Campionatul Mondial din 2007 unde a fost \xc3\xaenvins de Ronnie O'Sullivan cu scorul de 10-13 de\xc8\x99i Robertson a c\xc3\xa2\xc8\x99tigat la un moment dat \xc8\x99ase jocuri consecutive._NEWLINE_Robertson a \xc3\xaenceput slab sezonul 2007/2008, fiind eliminat repede \xc3\xaen trei din primele patru turnee cu puncte. A reu\xc8\x99it totu\xc8\x99i s\xc4\x83 ajung\xc4\x83 \xc3\xaen sferturile de final\xc4\x83 ale Trofeului Irlandei de Nord dup\xc4\x83 ce i-a \xc3\xaenvins pe Jamie Cope \xc8\x99i Ian McCulloch. A terminat sezonul pe locul 10.\n_START_SECTION_\n2008-2010\n_START_PARAGRAPH_\nDup\xc4\x83 un start dezam\xc4\x83gitor \xc3\xaen sezonul 2008/2009 Robertson a ajuns \xc3\xaen finala Campionatului Bahrainului unde l-a \xc3\xaent\xc3\xa2lnit pe Matthew Stevens. Meciul a avut o durat\xc4\x83 de aproape \xc8\x99ase ore, Robertson c\xc3\xa2\xc8\x99tig\xc3\xa2nd cu 9-7. \xc3\x8en timpul Masters-ului din 2009 Robertson \xc8\x99i adversarul Stephen Maguire au stabilit un record de cinci break-uri consecutive de peste 100 de puncte. Robertson a realizat dou\xc4\x83 iar Maguire trei, al treilea \xc3\xaensemn\xc3\xa2nd victoria cu 6-3 \xc3\xaen fa\xc8\x9ba australianului. La Campionatul Mondial din 2009 Robertson i-a \xc3\xaenvins pe Steve Davis, Ali Carter \xc8\x99i Stephen Maguire ajung\xc3\xa2nd pentru prima dat\xc4\x83 \xc3\xaen semifinale unde a fost \xc3\xaenvins de Shaun Murphy cu scorul de 14-17 (dup\xc4\x83 ce Robertson a ajuns de la 7-14 la 14-14)._NEWLINE_\xc3\x8en octombrie 2009 Robertson a c\xc3\xa2\xc8\x99tigat Marele Premiu 2009 \xc3\xaen Glasgow dup\xc4\x83 ce l-a \xc3\xaenvins \xc3\xaen final\xc4\x83 pe chinezul Ding Junhui cu scorul de 9-4. Semifinala cu de\xc8\x9bin\xc4\x83torul titlului, John Higgins, a fost c\xc3\xa2\xc8\x99tigat\xc4\x83 la ultima bil\xc4\x83 neagr\xc4\x83 \xc3\xaen jocul decisiv. Al patrulea titlu al lui Robertson l-a f\xc4\x83cut cel mai de succes juc\xc4\x83tor din afara Angliei \xc8\x99i Irlandei \xc3\xaen turneele cu puncte, de\xc8\x99i Junhui i-a egalat performan\xc8\x9ba \xc3\xaen acela\xc8\x99i sezon c\xc3\xa2nd a c\xc3\xa2\xc8\x99tigat Campionatul Regatului Unit._NEWLINE_Pe 1 aprilie 2010 Robertson a realizat primul break maxim oficial al carierei \xc3\xaen runda a doua al Openului Chinei 2010 \xc3\xaen fa\xc8\x9ba lui Peter Ebdon._NEWLINE_La Campionatul Mondial din 2010 Robertson l-a \xc3\xaenvins \xc3\xaen primul tur pe Fergal O'Brien cu scorul de 10-5. \xc3\x8en meciul din runda a doua contra lui Martin Gould Robertson a revenit de la 0-6 \xc8\x99i 5-11 pentru a c\xc3\xa2\xc8\x99tiga cu 13-12. \xc3\x8en sferturile de final\xc4\x83 l-a \xc3\xaenvins pe Steve Davis cu scorul de 13-5 iar \xc3\xaen semifinal\xc4\x83 a trecut de Ali Carter cu scorul de 17-12. \xc3\x8en final\xc4\x83 l-a \xc3\xaent\xc3\xa2lnit pe campionul mondial \xc3\xaen exerci\xc8\x9biu Graeme Dott pe care l-a \xc3\xaenvins cu scorul de 18-13 devenind astfel al treilea juc\xc4\x83tor din afara Regatului Unit \xc8\x99i primul australian care s\xc4\x83 devin\xc4\x83 campion mondial \xc3\xaen era modern\xc4\x83 a snooker-ului. De\xc8\x99i istoria jocului arat\xc4\x83 c\xc4\x83 australianul Horace Lindrum a triumfat \xc3\xaen 1952 acela a fost anul \xc3\xaen care cei mai importan\xc8\x9bi juc\xc4\x83tori ai sportului au organizat un boicot iar p\xc3\xa2n\xc4\x83 \xc3\xaen ziua de azi multe cercuri nu \xc3\xael consider\xc4\x83 pe Lindrum ca fiind un campion credibil.\n_START_SECTION_\n2010/2011\n_START_PARAGRAPH_\nRobertson a \xc3\xaenceput noul sezon cu o \xc3\xaenfr\xc3\xa2ngere \xc3\xaen prima rund\xc4\x83 a Masters-ului de la Shanghai 2010 \xc3\xaen fa\xc8\x9ba lui Peter Ebdon. Totu\xc8\x99i la Openul Mondial Robertson a jucat \xc3\xaen primul tur cu Graeme Dott \xc3\xaentr-o repetare a finalei Campionatului Mondial. Robertson a c\xc3\xa2\xc8\x99tigat cu scorul de 3-1 \xc8\x99i a \xc3\xaenvins apoi pe David Morris, Andrew Higginson, Ricky Walden \xc8\x99i Mark Williams dup\xc4\x83 care l-a \xc3\xaenvins \xc3\xaen final\xc4\x83 pe Ronnie O'Sullivan cu scorul de 5-1. Robertson a fost invitat s\xc4\x83 joace \xc3\xaen Premier League Snooker unde a ajuns p\xc3\xa2n\xc4\x83 \xc3\xaen semifinale unde a pierdut \xc3\xaen fa\xc8\x9ba lui Ronnie O'Sullivan cu scorul de 1-5. Robertson a ajuns p\xc3\xa2n\xc4\x83 \xc3\xaen sferturile de final\xc4\x83 ale Campionatului Regatului Unit unde a pierdut cu scorul de 7-9 \xc3\xaen fa\xc8\x9ba lui Shaun Murphy._NEWLINE_Robertson a ajuns p\xc3\xa2n\xc4\x83 \xc3\xaen sferturile de final\xc4\x83 ale Masters-ului unde a pierdut cu scorul de 4-6 \xc3\xaen fa\xc8\x9ba lui Mark Allen. Robertson a pierdut \xc3\xaen prima rund\xc4\x83 a Masters-ului German cu scorul de 4-5 \xc3\xaen fa\xc8\x9ba lui Anthony Hamilton. La urm\xc4\x83toarele dou\xc4\x83 turnee cu puncte Robertson a pierdut \xc3\xaen runda a doua, 1-4 \xc3\xaen fa\xc8\x9ba lui Graeme Dott la Openul Galez \xc8\x99i cu 1-5 \xc3\xaen fa\xc8\x9ba lui Peter Ebdon la Openul Chinei. Robertson nu a reu\xc8\x99it s\xc4\x83 \xc3\xae\xc8\x99i apere titlul de campion mondial, pierz\xc3\xa2nd \xc3\xaen prima rund\xc4\x83 cu scorul de 8-10 \xc3\xaen fa\xc8\x9ba celui care va ajunge p\xc3\xa2n\xc4\x83 \xc3\xaen final\xc4\x83, Judd Trump.\n_START_SECTION_\n2011/2012\n_START_PARAGRAPH_\nNoul sezon a \xc3\xaenceput dezam\xc4\x83gitor pentru Robertson pierz\xc3\xa2nd cu scorul de 4-5 \xc3\xaen fa\xc8\x9ba lui Dominic Dale \xc3\xaen 16-mile Australian Goldfields Open. Totu\xc8\x99i forma sa s-a \xc3\xaembun\xc4\x83t\xc4\x83\xc8\x9bit la urm\xc4\x83torul turneu cu puncte, Masters-ul de la Shanghai, unde i-a eliminat pe Liang Wenbo, Michael Holt \xc8\x99i John Higgins \xc3\xaenainte de a pierde \xc3\xaen semifinal\xc4\x83 cu scorul de 5-6 \xc3\xaen fa\xc8\x9ba lui Mark Williams. Forma sa bun\xc4\x83 a continuat la Campionatul Regatului Unit de la York unde i-a \xc3\xaenvins pe Tom Ford, Graeme Dott \xc8\x99i Ding Junhui pentru a ajunge \xc3\xaen semifinale. Acolo l-a \xc3\xaent\xc3\xa2lnit pe Judd Trump dar a pierdut meciul cu scorul de 7-9._NEWLINE_Robertson a c\xc3\xa2\xc8\x99tigat Masters-ul 2012 \xc3\xaenving\xc3\xa2ndu-l \xc3\xaen final\xc4\x83 pe Shaun Murphy cu scorul de 10-6. Pentru a ajunge \xc3\xaen final\xc4\x83 Robertson i-a eliminat pe Mark Allen, Mark Williams \xc8\x99i Judd Trump. Astfel Robertson a devenit al patrulea juc\xc4\x83tor din afara Regatului Unit care s\xc4\x83 c\xc3\xa2\xc8\x99tige acest turneu._NEWLINE_La urm\xc4\x83toarele trei turnee cu puncte Robertson nu a reu\xc8\x99it s\xc4\x83 treac\xc4\x83 mai departe de runda a doua \xc8\x99i a luat sf\xc3\xa2r\xc8\x99it seria sa de finale televizate f\xc4\x83r\xc4\x83 \xc3\xaenfr\xc3\xa2ngere pierz\xc3\xa2nd cu scorul de 0-4 \xc3\xaen fa\xc8\x9ba lui Stephen Lee la Players Tour Championship. A pierdut \xc3\xaen sferturile de final\xc4\x83 ale Openului Chinei \xc3\xaen fa\xc8\x9ba lui Peter Ebdon cu scorul de 3-5 dup\xc4\x83 care a jucat \xc3\xaen prima rund\xc4\x83 a Campionatului Mondial cu Ken Doherty, campionul din 1997. Robertson a c\xc3\xa2\xc8\x99tigat cu scorul de 10-4 \xc8\x99i apoi l-a \xc3\xaenvins pe David Gilbert cu scorul de 13-9 pentru a juca \xc3\xaen sferturile de final\xc4\x83 cu Ronnie O'Sullivan. Robertson conducea cu scorul de 5-3 dup\xc4\x83 prima sesiune dar O'Sullivan a c\xc3\xa2\xc8\x99tigat apoi \xc8\x99ase jocuri consecutive \xc8\x99i avea s\xc4\x83 c\xc3\xa2\xc8\x99tige meciul cu scorul de 13-10. Robertson a terminat sezonul pe locul 7.\n_START_SECTION_\n2012/2013\n_START_PARAGRAPH_\nRobertson a ajuns p\xc3\xa2n\xc4\x83 \xc3\xaen finala edi\xc8\x9biei inaugurale a Campionatului Interna\xc8\x9bional din China unde a fost \xc3\xaenvins cu scorul de 8-10 de c\xc4\x83tre Judd Trump. La Campionatul Regatului Unit Robertson l-a condus pe Mark Selby cu scorul de 4-0 \xc3\xaen sferturile de final\xc4\x83 dar \xc3\xaen cele din urm\xc4\x83 a pierdut cu scorul de 4-6 \xc3\xaen fa\xc8\x9ba celui care avea s\xc4\x83 c\xc3\xa2\xc8\x99tige turneul._NEWLINE_Robertson a c\xc3\xa2\xc8\x99tigat Openul Chinei \xc3\xaenving\xc3\xa2ndu-l \xc3\xaen final\xc4\x83 pe Selby cu scorul de 10-6, devenind astfel num\xc4\x83rul doi mondial. La Campionatul Mondial Robertson a fost eliminat \xc3\xaen prima rund\xc4\x83 de Robert Milkins cu scorul de 8-10. De\xc8\x99i nu a reu\xc8\x99it s\xc4\x83 treac\xc4\x83 de prima rund\xc4\x83, Robertson a reu\xc8\x99it s\xc4\x83 realizeze cel mai mare break al turneului, 143 de puncte, \xc8\x99i a terminat sezonul pe locul 2 \xc3\xaen clasamentul mondial.\n_START_SECTION_\n2013/2014\n_START_PARAGRAPH_\n\xc3\x8en mai 2013 Robertson a realizat al doilea s\xc4\x83u break maxim oficial la calific\xc4\x83rile pentru turneul Wuxi Classic \xc3\xaen fa\xc8\x9ba lui Mohamed Khairy. \xc3\x8en finala acelui turneu l-a \xc3\xaenvins pe John Higgins cu scorul de 10-7, c\xc3\xa2\xc8\x99tig\xc3\xa2nd astfel al optulea s\xc4\x83u turneu cu puncte. La turneul organizat \xc3\xaen \xc8\x9bara sa natal\xc4\x83, Australian Goldfields Open, a trecut pentru prima dat\xc4\x83 de runda a doua dup\xc4\x83 care a \xc3\xaenvins \xc3\xaen sferturile de final\xc4\x83 pe Joe Perry cu scorul de 5-2 \xc8\x99i pe Mark Selby \xc3\xaen semifinale cu 6-3. Ar fi devenit primul juc\xc4\x83tor de dup\xc4\x83 Ronnie O'Sullivan (2003) care s\xc4\x83 c\xc3\xa2\xc8\x99tige dou\xc4\x83 turnee consecutive cu puncte \xc3\xaen acela\xc8\x99i sezon dar a pierdut \xc3\xaen final\xc4\x83 cu scorul de 6-9 \xc3\xaen fa\xc8\x9ba lui Marco Fu. Pe 8 decembrie 2013 Robertson l-a \xc3\xaenvins pe Mark Selby cu scorul de 10-7 \xc3\xaen finala Campionatului Regatului Unit._NEWLINE_\xc3\x8en ianuarie 2014, \xc3\xaen timpul Ligii Campionilor, Robertson a realizat al 63-lea s\xc4\x83u break de peste 100 de puncte \xc3\xaen cadrul aceluia\xc8\x99i sezon, \xc3\xaenving\xc3\xa2nd recordul de\xc8\x9binut \xc3\xaenainte de Judd Trump (61)._NEWLINE_La Openul Galez Robertson a ajuns p\xc3\xa2n\xc4\x83 \xc3\xaen \xc8\x99aisprezecimi unde l-a \xc3\xaent\xc3\xa2lnit pe galezul Mark Williams. Williams s-a impus cu scorul de 4-3 \xc3\xaen urma unui meci care a durat aproape trei ore. La Openul Chinei Robertson \xc8\x99i Williams s-au \xc3\xaent\xc3\xa2lnit din nou. De aceast\xc4\x83 dat\xc4\x83 Robertson a c\xc3\xa2\xc8\x99tigat cu scorul de 5-4. Australianul s-a calificat p\xc3\xa2n\xc4\x83 \xc3\xaen final\xc4\x83 unde a fost \xc3\xaenvins de Ding Junhui cu scorul de 5-10. La edi\xc8\x9bia din 2014 a Campionatului Mondial Robertson a \xc3\xaenvins pe Robbie Williams, Mark Allen \xc8\x99i Judd Trump pentru a ajunge \xc3\xaen semifinale unde l-a \xc3\xaent\xc3\xa2lnit pe englezul Mark Selby. Robertson a pierdut cu scorul de 15-17 \xc3\xaen fa\xc8\x9ba celui care avea s\xc4\x83 c\xc3\xa2\xc8\x99tige trofeul. \xc3\x8en timpul meciului cu Judd Trump, Robertson a realizat al 100-lea s\xc4\x83u break de peste 100 de puncte al sezonului iar \xc3\xaen timpul meciului cu Selby a ajuns la cota 103, stabilind un record pentru cele mai multe break-uri de peste 100 de puncte realizate \xc3\xaentr-un sezon. Tot el a realizat \xc8\x99i cel mai mare break al turneului, de 140 de puncte.\n_START_SECTION_\n2014/2015\n_START_PARAGRAPH_\nRobertson a \xc3\xaenvins pe Shaun Murphy cu scorul de 5-4 \xc3\xaen sferturile de final\xc4\x83 ale edi\xc8\x9biei din 2014 a turneului Wuxi Classic dup\xc4\x83 care a \xc3\xaenvins pe Barry Hawkins cu scorul de 6-3 pentru a ajunge \xc3\xaen finala primului turneu cu puncte al sezonului. A jucat cu prietenul \xc8\x99i partenerul de antrenament Joe Perry \xc8\x99i dup\xc4\x83 ce a fost condus cu 3-0 Robertson a ajuns s\xc4\x83 conduc\xc4\x83 cu 8-6 \xc3\xaenainte ca Perry s\xc4\x83 c\xc3\xa2\xc8\x99tige trei jocuri consecutive \xc8\x99i s\xc4\x83 ajung\xc4\x83 la un joc distan\xc8\x9b\xc4\x83 de c\xc3\xa2\xc8\x99tigarea titlului. \xc3\x8en cele din urm\xc4\x83 Robertson a c\xc3\xa2\xc8\x99tigat titlul cu scorul de 10-9 \xc8\x99i a adus un omagiu influen\xc8\x9bei lui Perry asupra propriei sale cariere. O s\xc4\x83pt\xc4\x83m\xc3\xa2n\xc4\x83 mai t\xc3\xa2rziu a ajuns cu u\xc8\x99urin\xc8\x9b\xc4\x83 \xc3\xaen finala turneului din \xc8\x9bara sa natal\xc4\x83, Australian Goldfields Open. Robertson a fost \xc3\xaenvins \xc3\xaen finala turneului pentru al doilea an consecutiv, de aceast\xc4\x83 dat\xc4\x83 cu scorul de 9-5 \xc3\xaen fa\xc8\x9ba lui Judd Trump, dar la scurt timp dup\xc4\x83 aceea a redob\xc3\xa2ndit prima pozi\xc8\x9bie a clasamentului mondial."